
תקנות אגרות חקלאיות (הצמדה למדד)(תיקון), התשס"ז-2006

היו"ר יעקב ליצמן:

 בוקר טוב, אני מתכבד לפתוח את הישיבה.

גיל להב:

התקנות האלה קובעות מנגנון עדכון והצמדה של כלל האגרות הקבועים בחוקים השונים ששר החקלאות מופקד עליהם. התקנות הקיימות קובעות מנגנון של עדכון רבעוני ובלבד שחלה עלייה של 5% במדד המחירים לצרכן. בפועל מאז 2002 לא נעשה עדכון כי לא היתה עלייה כזאת.


בעקבות הערה של ועדת הכספים וכפי שהתחייבנו בפני ועדת הכספים, מוצע לתקן את התקנות כך שהעדכון ייעשה פעם בשנה בהתאם לשינוי במדד, בין אם הוא עלה או ירד. הוועדה העירה שגם במקרה של ירידה, העדכון ייעשה ב-1 ביולי.

היו"ר יעקב ליצמן:

 אגב, למה לא עושים תקנות לכל הסקטורים יחד?

מרב תורג'מן:

זה שווה בדיקה אך כל אגרה משתנה בזמן אחר, בתקופה אחרת. 

היו"ר יעקב ליצמן:

 למה זה כך?

טליה דולן:

היינו בקשר עם משרד המשפטים כדי להביא לאחידות לגבי כל עדכון האגרות. הכוונה היא שהאגרות יעודכנו אחת לשנה, כל האגרות במדינה, והעדכון יהיה בהתאם לשינוי במדד, כי בחלק גדול מהחוקים הניסוח מדבר על כך שהאגרות ישונו בהתאם לעליית המדד, וכמו שהיושב ראש אמר, אין התייחסות לירידת המדד. אנו מקבלים את ההערה, עובדים על זה בתיאום עם משרד המשפטים ורוצים להגיע למצב שבו כל האגרות יעודכנו אחת לשנה באותו מועד, כולל ירידה.

היו"ר יעקב ליצמן:

אני חושב שעד אחוז למעלה או למטה לא צריך לשנות. לא צריך לשגע את המדינה. אם יש אינפלציה גדולה יותר מאחוז, אז בסדר. אגב, זה כל מה שצמוד למדד – הכל צריך להיות באותו תאריך, ולהפסיק לשגע את המדינה.

טליה דולן:

יש עם זה בעיה, שאם, למשל, נגיע למצב שהמדד עולה באחוז אחד כל שנה, אגיע לעשרה אחוזים בעשר שנים. אנו בודקים גם את הדברים האלה. כשהעדכון מוביל אותנו לתוספת של עד 10 ₪ או להורדה של עד 10 ₪, נתעלם ממנה, אך נתייחס לעדכון כעדכון ובעדכון הבא לא נתעלם מאינפלציה מצטברת.

היו"ר יעקב ליצמן:

 אפשר לומר לבדוק אחרי חמש שנים, אך לא צריך כל שנה לשגע את המדינה על הכסף הקטן. זאת דעתי. פעם בחמש שנים לעדכן הכל.

טליה דולן:

פה באים כדי לעשות את המנגנון, אך כשהוא נכנס לדרכו, הוא אוטומטי.

היו"ר יעקב ליצמן:

 אם מביאים לוועדת הכספים את החקלאות בנפרד וכל דבר בנפרד, לזה קראתי לשגע.


מי בעד תקנות אגרות חקלאיות (הצמדה למדד)(תיקון), התשס"ז-2006? מי נגד? מי נמנע? אושר פה אחד.


תודה רבה, הישיבה נעולה.

הישיבה ננעלה. 

